เงินบาทปิดตลาด 30.87/89 บาท
ธนาคารซีไอเอ็มบีไทย รายงาน เงินบาทปิดตลาดเย็นนี้อยู่ที่ระดับ 30.87/89 ปรับตัวอ่อนค่าตามภูมิภาค
29 มี.ค. 2555

ธนาคารซีไอเอ็มบีไทย รายงาน เงินบาทปิดตลาดเย็นนี้อยู่ที่ระดับ 30.87/89 ปรับตัวอ่อนค่าตามภูมิภาค
นักบริหารเงินจากธนาคารซีไอเอ็มบี ไทย จำกัด เปิดเผยว่า เงินบาทปิดตลาดเย็นนี้อยู่ที่ระดับ 30.87/89 บาท/ดอลลาร์ ปรับตัวอ่อนค่าจากเปิดตลาดช่วงเช้าที่ระดับ 30.82/84 บาท/ดอลลาร์ โดยเคลื่อนไหวในทิศทางเดียวกันกับภูมิภาค เนื่องจากความกังวลต่อตัวเลขทางเศรษฐกิจของสหรัฐที่ออกมาไม่ค่อยดีทำให้นักลงทุนลดการถือครองสินทรัพย์เสี่ยงส่งผลให้ค่าเงินดอลลาร์กลับมาแข็งค่า นอกจากนี้ยังรวมถึงกรณีที่ตลาดรับข่าวที่นายกิตติรัตน์ ณ ระนอง รองนายกรัฐมนตรีและ รมว.คลัง ออกมาพูดว่าอยากให้เงินบาทอ่อนค่า
"(เงินบาท)ปรับตัวอ่อนค่าขึ้น คงกังวลตัวเลขเศรษฐกิจของอเมริกาที่ออกมาไม่ค่อยดีก็เลยลดสินทรัพย์เสี่ยงทำให้ดอลลาร์แข็งค่า" นักบริหารเงิน กล่าว
สำหรับความเคลื่อนไหวของค่าเงินสกุลหลักต่างประเทศที่สำคัญ เงินเยนอยู่ที่ระดับ 82.30/33 เยน/ดอลลาร์ ปรับตัวแข็งค่าจากช่วงเช้าที่ระดับ 82.63/68 เยน/ดอลลาร์ ส่วนเงินยูโรอยู่ที่ระดับ 1.3285/3287 ดอลลาร์/ยูโร ปรับตัวอ่อนค่าจากระดับ 1.3315/3318 ดอลลาร์/ยูโร
นักบริหารเงิน ประเมินทิศทางค่าเงินบาทในวันพรุ่งนี้มีโอกาสอ่อนค่าต่อเนื่อง โดยมองการเคลื่อนไหวไว้ระหว่าง 30.80-30.95 บาท/ดอลลาร์